የአፍሪካ ህብረት በሱዳን ባለድርሻ አካላትን ያሳተፈ ፖለቲካዊ ሽግግር እውን እንዲሆን እሰራለሁ አለ
የሱዳን ወታደራዊ የሽግግር ምክር ቤት የልዑካን ቡድን ከአፍሪካ ህብረት ኮሚሽን ሊቀመንበር ሙሳ ፋኪ ማሃማት ጋር ትላንት በአዲስ አበበ ተወያይተዋል፡፡በጄነራል ጀላሉዲን አል ሼህ አል ጠይብ የተመራው የልዑካን ቡድን ከሱዳን ወታደራዊ መሪ ሌተና ጄነራል አብዱል ፈታህ አብዱራህማን ቡርሃን ለህብረቱ የተላከ መልዕክት አድርሰዋል፡፡የሱዳን ወታደራዊ የሽግግር ምክር ቤት የልዑካን ቡድን ወደ ኢትዮጵያ የመጣው ህብረቱ በሱዳን ወታደራዊ መፈንቅለ መንግስት ፈፅሟል ያለውን ቡድን ሰልጣኑን በ15 ቀናት ውስጥ ለሲቪል መንግስት እንዲያስረክብ አሊያም ጠንካራ ማዕቀብ እንደሚጣልበት ማሳሰቡን ተከትሎ ነው፡፡
የአፍሪካ ህብረት በሱዳን ሁሉንም ባለድርሻ አካላት ያሳተፈ የፖለቲካዊ የሽግግር ሂደት እውን እንዲሆን በጋራ ለመስራት ዝግጁ መሆኑን ከውይይቱ በኋላ ባወጣው መግለጫ አስታውቋል፡፡ሱዳናውያን የውስጥ ችግሮቻቸውን በራሳቸው እንዲፈቱ ጉዳዩን በቅርብ እንየተከታተለ እንደሆነ ገልፆ፣ የሱዳን ህዝብ ህልም እውን እንዲሆን በጋራ ለመስራት ዝግጁ መሆኑን ህብረቱ ገልጿል፡፡(ምንጭ፡- የአፍሪካ ህብረት)